《和江十饮范景仁家晚宿秘阁睹伯镇题壁记番直日月感之作五古》
宋代·刘敞

阮公有大度，于世无所营。顾独好饮酒，而欣为步兵。

未尝语是非，举俗骇且惊。夫岂知胸中，磥磈独不平。

西登广武原，咄嗟竖子明。朅来蓬池上，咏怀激哀声。

此风久不闻，寥落成千龄。邻几颇其流，贫贱能忘形。

校书天禄阁，不忍游公卿。时从好事饮，傲兀人间情。

发白不自疑，归来卧前楹。顾是壁上书，始知岁月倾。

喟然感旧交，因欲东南行。黄鹄真去矣，白云远冥冥。

吾闻至人语，大块劳我生。天地一毫间，出处何重轻。

但使樽有酒，长醉不用醒。君当解此意，独往何必清。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。